Contracandidatul lui Iohannis la conducerea NATO a făcut o declarație surprinzătoare despre liderul de la Cotroceni. Ce crede Mark Rutte despre președintele României.
Prezent la Bruxelles la reuniunea Consiliului European, eveniment la care participă și președintele României, Mark Rutte a vorbit pentru prima oară despre contracandidatul său la conducerea NATO.
Întrebat de jurnaliști ce părere are despre Klaus Iohannis, premierul olandez i-a făcut o descriere surprinzătoare, având doar cuvinte de laudă la adresa liderului de la Cotroceni.
"Este un om minunat. Este președinte al României de 10 ani și am lucrat bine aproape mereu. Este un lider credibil pentru țara lui. Cât despre NATO, așa cum știți, nu zic nimic", a spus Mark Rutte.
Întrebat apoi dacă președintele României ar fi un lider credibil și pentru NATO, premierul Olandei a punctat că nu va face niciun comentariu pe această temă.
Tot la Bruxelles, Klaus Iohannis a vorbit despre diferențele dintre el și contracandidatul său, punctând că această competiție nu ar trebui să afecteze în mod negativ proiecte sau relaţii care au fost construite în ani.
"Cu prim-ministrul Mark Rutte ne întâlnim la fiecare Consiliu şi la fiecare summit şi discutăm. Avem o relaţie absolut normală, niciunul dintre noi doi nu doreşte ca, prin această competiţie, să se strice proiecte sau relaţii care au fost construite în ani, dimpotrivă. Deci este chiar o competiţie constructivă.
Cred că ne deosebeşte geografia, istoria şi cu siguranţă sunt unele teme unde abordările noastre … ambele sunt foarte constructive, dar uşor diferite în ce priveşte viitorul NATO", a spus Klaus Iohannis.
Te-ar putea interesa și: Încă o țară nu-l acceptă pe rivalul lui Iohannis la șefia NATO? Reacția e clară
Președintele și-a anunțat oficial candidatura la conducerea NATO, pentru funcția de secretar general, pe 12 martie 2024, în cadrul unei declarații de presă.
"Am decis să intru în competiţie pentru funcţia de Secretar General al NATO. Îmi asum această candidatură în numele României cu toată responsabilitatea, iar această decizie are la bază performanţa României, experienţa acumulată pe parcursul celor două mandate de Preşedinte al României, înţelegerea profundă a provocărilor cu care se confruntă NATO, Europa, şi în special regiunea noastră, şi angajamentul meu ferm faţă de valorile şi obiectivele fundamentale ale NATO", a subliniat preşedintele.
Te-ar putea interesa și: Ce a spus Traian Băsescu despre candidatura lui Klaus Iohannis la NATO: 'E înalt'